RIALACHÁN CUR CHUN FEIDHME (AE) 2021/1420 ÓN gCOIMISIÚN

an 30 Lúnasa 2021

lena ndéantar asbhaintí ó chuótaí iascaireachta atá ar fáil le haghaidh stoic áirithe in 2021 de dheasca na ró-iascaireachta sna blianta roimhe sin

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 1224/2009 ón gComhairle an 20 Samhain 2009 lena mbunaítear córas rialaithe de chuid an Aontais chun comhlíonadh rialacha an chomhbheartais iascaigh a áirithiú, lena leasaítear Rialacháin (CE) Uimh. 847/96, (CE) Uimh. 2371/2002, (CE) Uimh. 811/2004, (CE) Uimh. 768/2005, (CE) Uimh. 2115/2005, (CE) Uimh. 2166/2005, (CE) Uimh. 388/2006, (CE) Uimh. 509/2007, (CE) Uimh. 676/2007, (CE) Uimh. 1098/2007, (CE) Uimh. 1300/2008, (CE) Uimh. 1342/2008 agus lena n-aisghairtear Rialacháin (CEE) Uimh. 2847/93, (CE) Uimh. 1627/94 agus (CE) Uimh. 1966/2006 (1), agus go háirithe Airteagal 105(1), (2) agus (3) de,

De bharr an mhéid seo a leanas:

(1) Bunaíodh cuótaí iascaireachta le haghaidh na bliana 2020 leis na rialacháin seo a leanas: — Rialachán (AE) 2018/2025 ón gComhairle (2), — Rialachán (AE) 2019/1838 ón gComhairle (3), — Rialachán (AE) 2019/2236 ón gComhairle (4), agus — Rialachán (AE) 2020/123 ón gComhairle (5).

(2) Bunaíodh cuótaí iascaireachta le haghaidh na bliana 2021 leis na rialacháin seo a leanas: — Rialachán (AE) 2020/1579 ón gComhairle (6), — Rialachán (AE) 2021/90 ón gComhairle (7), — Rialachán (AE) 2021/91 ón gComhairle (8), agus — Rialachán (AE) 2021/92 ón gComhairle (9).

(3) De bhun Airteagal 105(1) de Rialachán (CE) Uimh. 1224/2009, i gcás inar shuigh an Coimisiún gur sháraigh Ballstát na cuótaí iascaireachta a leithdháileadh chuige, déanfaidh an Coimisiún asbhaintí ó chuótaí a leithdháilfear sa todhchaí chuig an mBallstát sin.

(4) Foráiltear le hAirteagal 105(2) agus (3) de Rialachán (CE) Uimh. 1224/2009 nach mór na hasbhaintí sin a dhéanamh sa bhliain nó sna blianta dár gcionn trí na fachtóirí iolraithe faoi seach a chur i bhfeidhm de réir mar a leagtar amach ann.

(5) Sháraigh Ballstáit áirithe a gcuótaí iascaireachta le haghaidh na bliana 2020. Is iomchuí, dá bhrí sin, asbhaintí a dhéanamh ó na cuótaí iascaireachta arna leithdháileadh chucu in 2021 agus, i gcás inarb ábhartha, sna blianta ina dhiaidh sin, maidir leis na stoic a ndearnadh ró-iascaireacht orthu.

(6) Le Rialachán Cur Chun Feidhme (AE) 2020/1247 ón gCoimisiún (10) agus Rialachán Cur Chun Feidhme (AE) 2020/2006 ón gCoimisiún (11), leagadh amach asbhaintí ó chuótaí iascaireachta maidir le Ballstáit agus speicis áirithe le haghaidh 2020. I gcás Ballstáit áirithe, áfach, b’airde na hasbhaintí a bhí le cur i bhfeidhm maidir le speicis áirithe ná na cuótaí a bhain leis na speicis chéanna a bhí ar fáil in 2020 agus dá bhrí sin, ní fhéadfaí iad a dhéanamh ina n-iomláine sa bhliain sin. Chun a áirithiú, i gcásanna den sórt sin, go ndéantar méid iomlán na stoc lena mbaineann a asbhaint, ba cheart na cainníochtaí atá fágtha a chur san áireamh agus asbhaintí á leagan síos le haghaidh 2021 agus, i gcás inarb iomchuí, ó chuótaí ina dhiaidh sin.

(7) In 2019 chuaigh an Phortaingéil thar a cuóta maidir le tuinníní bána san Aigéan Atlantach, lastuaidh de 5° T (ALB/AN05N). An asbhaint a d’eascraigh as an ró-iascaireacht sin, arb asbhaint í de 1 271,026 tona, bhí sí infheidhme in 2020. Arna iarraidh don Phortaingéil, roinneadh an asbhaint chomhfhreagrach go cothrom thar 2 bhliain (2020 agus 2021). Le Rialachán Cur Chun Feidhme (AE) 2020/1247, rinneadh an chéad leath den asbhaint, eadhon 635,513 tona ar chuóta 2020 na Portaingéile. Dá bhrí sin, ba cheart an chainníocht atá fágtha, is é sin 635,513 tona, a asbhaint ó chuóta na Portaingéile le haghaidh 2021.

(8) A mhéid a bhaineann le corra gainimh i ranna 2a, 3a ICES agus i bhfolimistéar 4 ICES, ós rud é go ndearna an Danmhairg ró-iascaireacht ar a gabhálacha iomlána incheadaithe in uiscí an Aontais i limistéar bainistíochta 2r mar a shainítear in Iarscríbhinn III de Rialachán (AE) 2020/123 in 2020, ceanglaítear uirthi asbhaintí a dhéanamh. In 2021 ceadaíodh líon an-bheag gabhálacha corr ghainimh sna huiscí sin chun faireachán a dhéanamh ar fhlúirse na coirre gainimh. Mar sin féin, maidir leis na hasbhaintí sin, ní féidir an córas faireacháin (12) a choinneáil ar bun leo, ar córas é a mhol an Chomhairle Idirnáisiúnta um Thaiscéalaíocht na Mara (ICES) chun corra gainimh a bhainistiú. Dá bhrí sin, asbhaintí le haghaidh na gcuótaí a ndearna an Danmhairg ró-iascaireacht orthu i limistéar bainistíochta 2r in 2020, ba cheart na hasbhaintí sin a dhéanamh ó limistéar bainistíochta corr gainimh 3r in 2021.

(9) Asbhaintí ó chuótaí iascaireachta, dá bhforáiltear leis an Rialachán seo, ba cheart feidhm a bheith acu gan dochar do na hasbhaintí is infheidhme maidir le cuótaí 2021 na Spáinne de bhun Rialachán Cur Chun Feidhme (AE) Uimh. 185/2013 ón gCoimisiún (13).

(10) Ós rud é go sloinntear cuótaí i dtona, níor cheart ró-iascaireacht de chainníochtaí is lú ná 1 tona amháin a chur san áireamh,

TAR ÉIS AN RIALACHÁN SEO A GHLACADH:

Airteagal 1 1. Maidir leis na cuótaí iascaireachta a shocraítear le Rialacháin (AE) 2020/1579, (AE) 2021/90, (AE) 2021/91 agus (AE) 2021/92 le haghaidh 2021, laghdófar iad mar a leagtar amach san Iarscríbhinn a ghabhann leis an Rialachán seo. 2. Beidh feidhm ag mír 1 gan dochar d’asbhaintí dá bhforáiltear i Rialachán Cur Chun Feidhme (AE) Uimh. 185/2013.

Airteagal 2 Tiocfaidh an Rialachán seo i bhfeidhm an seachtú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 30 Lúnasa 2021. Thar ceann an Choimisiúin An tUachtarán Ursula VON DER LEYEN

(1) IO L 343, 22.12.2009, lch. 1.

(2) Rialachán (AE) 2018/2025 ón gComhairle an 17 Nollaig 2018 lena socraítear le haghaidh 2019 agus 2020 na deiseanna iascaireachta i leith stoic áirithe éisc dhomhainfharraige do shoithí iascaireachta an Aontais (IO L 325, 20.12.2018, lch. 7).

(3) Rialachán (AE) 2019/1838 ón gComhairle an 30 Deireadh Fómhair 2019, lena socraítear le haghaidh 2020 na deiseanna iascaireachta le haghaidh stoic éisc áirithe agus grúpaí stoc éisc is infheidhme i Muir Bhailt agus lena leasaítear Rialachán (AE) 2019/124 a mhéid a bhaineann le deiseanna iascaireachta áirithe in uiscí eile (IO L 281, 31.10.2019, lch. 1).

(4) Rialachán (AE) 2019/2236 ón gComhairle an 16 Nollaig 2019 lena socraítear le haghaidh 2020 na deiseanna iascaireachta le haghaidh stoic éisc áirithe agus grúpaí stoc éisc is infheidhme sa Mheánmhuir agus sa Mhuir Dhubh (IO L 336, 30.12.2019, lch. 14).

(5) Rialachán (AE) 2020/123 ón gComhairle an 27 Eanáir 2020 lena socraítear le haghaidh 2020 na deiseanna iascaireachta le haghaidh stoic éisc áirithe agus grúpaí stoc éisc, is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad (IO L 25, 30.1.2020, lch. 1).

(6) Rialachán (AE) 2020/1579 ón gComhairle an 29 Deireadh Fómhair 2020 lena socraítear le haghaidh 2021 na deiseanna iascaireachta le haghaidh stoic éisc áirithe agus grúpaí stoc éisc is infheidhme i Muir Bhailt, agus lena leasaítear Rialachán (AE) 2020/123 maidir le deiseanna iascaireachta áirithe in uiscí eile (IO L 362, 30.10.2020, lch. 3).

(7) Rialachán (AE) 2021/90 ón gComhairle an 28 Eanáir 2021 lena socraítear deiseanna iascaireachta le haghaidh 2021 maidir le stoic éisc agus grúpaí stoc éisc áirithe is infheidhme sa Mheánmhuir agus sa Mhuir Dhubh (IO L 31, 29.1.2021, lch. 1).

(8) Rialachán (AE) 2021/91 ón gComhairle an 28 Eanáir 2021 lena socraítear, le haghaidh na mblianta 2021 agus 2022, na deiseanna iascaireachta le haghaidh soithí iascaireachta de chuid an Aontais maidir le stoic éisc dhomhainfharraige áirithe (IO L 31, 29.1.2021, lch. 20).

(9) Rialachán (AE) 2021/92 ón gComhairle an 28 Eanáir 2021 lena socraítear le haghaidh 2021 na deiseanna iascaireachta le haghaidh stoic éisc áirithe agus grúpaí stoc éisc, is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad (IO L 31, 29.1.2021, lch. 31).

(10) Rialachán Cur Chun Feidhme (AE) 2020/1247 ón gCoimisiún an 2 Meán Fómhair 2020 lena ndéantar asbhaintí ó chuótaí iascaireachta atá ar fáil le haghaidh stoic áirithe in 2020 de dheasca na ró-iascaireachta sna blianta roimhe sin (IO L 288, 3.9.2020, lch. 21).

(11) Rialachán Cur Chun Feidhme (AE) 2020/2006 ón gCoimisiún an 8 Nollaig 2020 lena ndéantar asbhaintí ó chuótaí iascaireachta atá ar fáil le haghaidh stoic áirithe in 2020 de dheasca ró-iascaireacht ar stoic eile sna blianta roimhe sin agus lena leasaítear Rialachán Cur Chun Feidhme (AE) 2020/1247 (IO L 414, 9.12.2020, lch. 1).

(12) ICES. 2021. An chorr ghainimh (Ammodytes spp.) i ranna 4.b–c agus i bhForoinn 20, Limistéar Corr Gainimh 2r (lár agus deisceart na Mara Thuaidh). In Report of the ICES Advisory Committee [Tuarascáil ó Choiste Comhairleach ICES], 2021. Comhairle ó ICES 2021, san.sa.2r, https://doi.org/10.17895/ices.advice.7673.

(13) Rialachán Cur Chun Feidhme (AE) Uimh. 185/2013 ón gCoimisiún an 5 Márta 2013 lena bhforáiltear maidir le hasbhaintí ó chuótaí iascaireachta áirithe arna leithdháileadh ar an Spáinn in 2013 agus sna blianta ina dhiaidh sin de dheasca ró-iascaireacht ar chuóta áirithe ronnaigh in 2009 (IO L 62, 6.3.2013, lch. 1).